CELEX: 
Language: et
Date: 2017-02-01 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2015/96 seoses põllu- ja metsamajanduses kasutatavate sõidukite keskkonnamõjule ja mootori võimsusele esitatavate nõuetega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Termin „põllu- ja metsamajanduses kasutatavad sõidukid“ hõlmab paljusid vähemalt kahe teljega eri tüüpi sõidukeid, näiteks kitsarööpmelised traktorid, ülilaiad traktorid, roomiktraktorid, põllumajandushaagised ja vahetatavad pukseeritavad seadeldised, nagu põllurullid, mullafreesid ja külvimasinad.
            
            
               Põllu- ja metsamajanduses kasutatavate sõidukite suhtes kohaldatavad tüübikinnitusnõuded on sätestatud määruses (EL) nr 167/2013
                  1
                ja selle viies delegeeritud õigusaktis ja rakendusaktis.
            
            
               Euroopa Komisjon soovib lasta kitsarööpmelistel traktoritel, mis on varustatud mootoritega, mille võimsus jääb vahemikku 56–130 kW, vastata õigel ajal määruses (EL) 2016/1628
                  2
                kehtestatud V etapi mootori saasteainete heite piirnormidele ning vahepeal lahendada tehnilised probleemid IV etapi kõnealustele heite piirnormidele vastamisel.
            
            
               Käesoleva õigusakti eesmärk on muuta määruse (EL) 2015/96
                  3
                artikli 11 lõiget 4 ja V lisa, kehtestades eespool nimetatud traktorite jaoks sobiliku paindlikkuskava nõuded. Paindlikkuskava alusel on traktoritootjatel lubatud teatava mootori saasteainete heite etapi kestel osta piiratud arv mootoreid, mis ei vasta nimetatud etapis kohaldatavale heite piirnormile, vaid on heaks kiidetud kooskõlas kohaldatavale etapile vahetult eelnenud etapi nõuetega.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesolevat õigusakti ette valmistades konsulteeris komisjon nõuetekohaselt asjaomaste tööstusvaldkonna sidusrühmade, sotsiaalpartnerite ja liikmesriikide ekspertidega.
            
            
               Käesoleva õigusakti üle toimus 2. detsembrist kuni 30. detsembrini 2016 avalik konsultatsioon parema õigusloome portaalis; saadud märkusi on nõuetekohaselt arvesse võetud.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               (a)Õiguslik alus
            
            
               Käesoleva delegeeritud õigusakti õiguslik alus on Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta, nagu seda on muudetud Euroopa Parlamendi ja nõukogu 14. septembri 2016. aasta määrusega (EL) 2016/1628, mis käsitleb väljaspool teid kasutatavate liikurmasinate sisepõlemismootorite gaasiliste saasteainete ja tahkete osakeste heite piirnorme ja tüübikinnitusega seotud nõudeid.
            
            
               (b)Õigusakti valik
            
            
               Määruse (EL) 2015/96 muutmiseks on asjakohane vahend määrus.
            
            
               KOMISJONI DELEGEERITUD MÄÄRUS (EL) …/…,
            
            
               1.2.2017,
            
            
               millega muudetakse delegeeritud määrust (EL) 2015/96 seoses põllu- ja metsamajanduses kasutatavate sõidukite keskkonnamõjule ja mootori võimsusele esitatavate nõuetega
            
            
               (EMPs kohaldatav tekst)
            
            
               EUROOPA KOMISJON,
            
         
         
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 5. veebruari 2013. aasta määrust (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta,
                  4
                eriti selle artikli 19 lõiget 6,
            
            
               ning arvestades järgmist:
            
            
               (1)Delegeeritud määrusega (EL) 2015/96
                  5
                on kehtestatud, et võimsusvahemikku 56–130 kW jäävate diiselmootorite suhtes kohaldatakse IIIB etapi heite piirnorme kuni 30. septembrini 2016 kõnealuste mootoritega varustatud ja T2-, T4.1- ja C2-kategooriasse kuuluvate põllumajandus-ja metsatraktorite tüübikinnituse puhul ning kuni 30. septembrini 2017 kõnealuste traktorite turule laskmise puhul. IV etappi, millega kehtestatakse IIIB etapist rangemad heite piirnormid, hakataks kohaldama alates 1. oktoobrist 2016 kõnealuste mootorite ja nendega varustatud kitsarööpmeliste traktorite tüübikinnituse puhul ning alates 1. oktoobrist 2017 kõnealuste mootorite turule laskmise puhul.
            
            
               (2)Selleks et vältida liidu õigusaktides selliste tehniliste nõuete kehtestamist, mida ei ole veel võimalik täita, ja et vältida olukorda, kus võimsusvahemikku 56–130 kW jäävate mootoritega varustatud T2-, T4.1- ja C2-kategooriasse kuuluvatele põllumajandus- ja metsatraktoritele ei saa enam anda tüübikinnitust, neid ei saa turule lasta või kasutusele võtta, on vaja kehtestada üheaastane üleminekuperiood. Selle ajavahemiku vältel võib traktoritele jätkuvalt anda tüübikinnituse, neid võib turule lasta ja kasutusele võtta, kui need vastavad IIIB etapi heite piirnormidele.
            
            
               (3)Et võimaldada tööstusharu jaoks sujuvat üleminekut, kui võimsusvahemikku 56–130 kW jääva mootoriga varustatud T2-, T4.1- ja C2-kategooriasse kuuluvate põllumajandus- ja metsatraktorite suhtes hakatakse kohaldama heite piirnormide IV ja V etappi, on nende puhul vaja kohandada paindlikkuskava rakendamise tingimusi ning lubada kasutada IV etapi vältel suurema osakaaluga paindlikkuskava.
            
            
               (4)Seepärast tuleks delegeeritud määrust (EL) 2015/96 vastavalt muuta.
            
            
               (5)Delegeeritud määrust (EL) 2015/96 juba kohaldatakse, kuid Euroopa Parlamendi ja nõukogu 14. septembri 2016. aasta määruses (EL) 2016/1628, millega muudetakse määrust (EL) nr 167/2013, on sätestatud võimalus ja kohustus muuta delegeeritud määrust, et tagada sujuv üleminek IV etapi kohaldamisele T2-, T4.1- ja C2-kategooriasse kuuluvate traktorite suhtes ja seepärast lükata kõnealuste traktorite puhul edasi kuupäeva, mil hakatakse kohaldama IV etappi (30. september 2016). Käesolev määrus peaks seega jõustuma võimalikult kiiresti,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
               
            
               Delegeeritud määrust (EL) 2015/96 muudetakse järgmiselt:
            
            
               (1)artikli 11 lõige 4 asendatakse järgmisega:
            
            
               „4. Tüübikinnituse andmisel ja turule laskmisel:
            
            
               a) lükatakse direktiivi 97/68/EÜ artikli 9 lõigetes 3c ja 3d sätestatud kuupäevad põllu- ja metsamajanduses kasutatavate T2-, T4.1- ja C2-kategooria sõidukite puhul, mis on määratletud määruse (EL) nr 167/2013 artikli 4 punktide 3, 6 ja 9 kohaselt, nelja aasta võrra edasi;
            
            
               b) lükatakse direktiivi 97/68/EÜ artikli 9 lõikes 4a sätestatud kuupäevad põllu- ja metsamajanduses kasutatavate T2-, T4.1- ja C2-kategooria sõidukite puhul, mis on määratletud määruse (EL) nr 167/2013 artikli 4 punktide 3, 6 ja 9 kohaselt, kolme aasta võrra edasi;
            
            
               c) lükatakse direktiivi 97/68/EÜ artikli 9 lõikes 4a ja artikli 10 lõikes 5 ning määruse (EL) nr 167/2013 artiklis 39 sätestatud ülemineku- ja erandklauslid põllu- ja metsamajanduses kasutatavate T2-, T4.1- ja C2-kategooria sõidukite puhul, mis on määratletud määruse (EL) nr 167/2013 artikli 4 punktide 3, 6 ja 9 kohaselt, samuti kolme aasta võrra edasi.“
            
            
               (2)V lisas asendatakse punkt 1.1.1 järgmisega:
            
            
               „1.1.1. Paindlikkuskava alusel turule lastud põllu- ja metsamajanduses kasutatavate sõidukite arv ei tohi üheski mootorikategoorias ületada 20 % tootja poolt turule lastud kõnealuse mootorikategooria mootoritega põllu- ja metsamajanduses kasutatavate sõidukite aastasest koguarvust (arvutatud viimase viie aasta keskmise müügi põhjal liidu turul). Piiramata selle lõigu esimese lause kohaldamist, ei tohi ainult T2-, T4.1- ja C2-kategooria traktorite puhul IV etapi paindlikkuskava alusel turule lastud põllu- ja metsamajanduses kasutatavate sõidukite arv üheski mootorikategoorias ületada 150 % tootja poolt turule lastud kõnealuse mootorikategooria mootoritega põllu- ja metsamajanduses kasutatavate sõidukite aastasest koguarvust (arvutatud viimase viie aasta keskmise müügi põhjal liidu turul). Kui sõidukitootja on põllu- ja metsamajanduses kasutatavaid sõidukeid liidus turule lasknud vähem kui viie aasta vältel, arvutatakse keskmine väärtus välja selle ajavahemiku põhjal, mille jooksul sõidukitootja on tegelikult põllu- ja metsamajanduses kasutatavaid sõidukeid liidus turule lasknud.“
            
            
               Artikkel 2
               
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
         
         
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 1.2.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta (ELT L 60, 2.3.2013, lk 1).
               
               
                  
                     (2)
                  Euroopa Parlamendi ja nõukogu 14. septembri 2016. aasta määrus (EL) 2016/1628, mis käsitleb väljaspool teid kasutatavate liikurmasinate sisepõlemismootorite gaasiliste saasteainete ja tahkete osakeste heite piirnorme ja tüübikinnitusega seotud nõudeid, millega muudetakse määruseid (EL) nr 1024/2012 ja (EL) nr 167/2013 ning muudetakse direktiivi 97/68/EÜ ja tunnistatakse see kehtetuks (ELT L 252, 16.9.2016, lk 53).
               
               
                  
                     (3)
                  Komisjoni 1. oktoobri 2014. aasta delegeeritud määrus (EL) 2015/96, millega täiendatakse Euroopa Parlamendi ja nõukogu määrust (EL) nr 167/2013 seoses põllu- ja metsamajanduses kasutatavate sõidukite keskkonnamõjule ja mootori võimsusele esitatavate nõuetega (ELT L 16, 23.1.2015, lk 1).
               
               
                  
                     (4)
                  ELT L 60, 2.3.2013, lk 1.
               
               
                  
                     (5)
                  Komisjoni 1. oktoobri 2014. aasta delegeeritud määrus (EL) 2015/96, millega täiendatakse Euroopa Parlamendi ja nõukogu määrust (EL) nr 167/2013 seoses põllu- ja metsamajanduses kasutatavate sõidukite keskkonnamõjule ja mootori võimsusele esitatavate nõuetega (ELT L 16, 23.1.2015, lk 1).